โบรกฯเชียร์ซื้อ SPALI ฟันธงกำไรไตรมาส 4/62 พีค รับอานิสงส์ยอดโอน “ศุภาลัย Veranda”
โบรกฯเชียร์ซื้อ SPALI ฟันธงกำไรไตรมาส 4/62 พีค รับอานิสงส์ยอดโอน "ศุภาลัย Veranda"
โบรกฯเชียร์ซื้อ SPALI ฟันธงกำไรไตรมาส 4/62 พีค รับอานิสงส์ยอดโอน "ศุภาลัย Veranda"
28 ม.ค. 2563

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้น บริษัท ศุภาลัย จำกัด (มหาชน) หรือ SPALI โดยมีนักวิเคราะห์กำหนดคำแนะนำ “ซื้อ” ด้วยราคาเป้าหมาย 20 บาทต่อหุ้น พร้อมมองว่า ในช่วงไตรมาส 4/62 จะเป็นไตรมาสที่มีผลประกอบการดีที่สุดของปี 2562 ของ SPALI
โดยคาดว่าบริษัทจะมีกำไรสุทธิงวดไตรมาส 4/62 อยู่ที่ 1,768 ล้านบาท เพิ่มขึ้น 39% จากไตรมาสก่อน ซึ่งผลประกอบการได้รับปัจจัยบวกจากรายได้รวมที่เพิ่มขึ้น 30% จากไตรมาสก่อน อยู่ที่ 7,411 ล้านบาท เป็นผลมาจากการโอนโครงการ ศุภาลัย Veranda พระราม 9 โดยโครงการดังกล่าวมีมูลค่า 4,000 ล้านบาท และมีอัตรากำไรขั้นต้นที่ 40% ทำให้คาดว่าอัตรากำไรขั้นต้นในไตรมาส 4/62 สูงขึ้นเป็น 39.5% และ SG&amp;A/Sales ลดลงเหลือ 11%
ทั้งนี้ส่งผลให้ประมาณการกำไรสุทธิของบริษัท ณ สิ้นปี 2562 ที่ 5,332 ล้านบาท ปรับลดลง 8%YoY เนื่องจากกำลังซื้อทั้งในและต่างประเทศชะลอตัวลง รวมทั้งผลกระทบจากมาตรการ LTV
สำหรับในปี 2563 บริษัทมีแผนเปิด 30 โครงการ มูลค่า 30,000 ล้านบาท ซึ่งในจำนวนดังกล่าวมีการเปิดคอนโดมิเนียม 5 โครงการ โดยเน้นการเปิดโครงการในระดับราคาที่ต่ำกว่า 1 แสนบาทต่อตร.ม. ซึ่งบริษัทยังมีความมั่นใจว่ายังมีกำลังซื้อ
ทั้งนี้ บริษัทตั้งเป้ายอด Presales แบบอนุรักษ์นิยม ที่ 26,000 ล้านบาท เพิ่มขึ้น 16% จากปีก่อน ซึ่งยอดดังกล่าวอิงกับ Take Up Rate ที่ทำได้ในปี 2562 ซึ่งถือว่าเป็นปีที่มี Take Up Rate ต่ำ ขณะที่ตั้งยอดโอนไว้ที่ 24,000 ล้านบาท โดยปัจจุบันมียอด Backlog ที่ Secured รายได้ในปี 2563 แล้ว 40% ส่วนที่เหลือจะมาจากโครงการแนวราบที่อยู่ระหว่างก่อสร้าง รวมทั้งสต็อกคอนโดมิเนียมพร้อมโอนราว 10,000 ล้านบาท โดยราว 60% ของสต็อกคอนโดพร้อมโอนอยู่ในระดับ Affordable ซึ่งได้ปัจจัยบวกจากมาตรการจากภาครัฐบาลทั้งลดค่าธรรมเนียมและบ้านดีมีดาวน์
อย่างไรก็ตาม ยังมีมุมมองบวกต่อ SPALI โดยคาดว่าบริษัทจะมีกำไรสุทธิในปี 2563 สูงขึ้น 6% จากปี 2562 จากฐานรายได้ที่ปรับตัวสูงขึ้นหนุนจากมาตรการภาครัฐที่ออกมากระตุ้น รวมทั้งการผ่อนคลายมาตรการ LTV จากทาง ธปท. นอกจากนี้คาดว่าปี 2563 บริษัทจะจ่ายเงินปันผลที่ 1.10 บาทต่อหุ้น (Div.Yld ที่ 5.9%) แนะนำ “ซื้อ” ราคาเป้าหมายที่ 20.00 บาท อิง PER 7.5 เท่า
 